חגיגה משותפת. המסיבה במקיף עומר | צילום: באדיבות עמותת "יחדיו"
מסיבת פורים חגיגית ומרגשת התקיימה באחרונה בשיתוף פעולה ייחודי ויוצא דופן בין עמותת “יחדיו” למועצת עומר והתיכון המקומי, תנועת “הצופים” ומחלקת הנוער, זאת במסגרת הנושא “נערות למען נערות” וכוח נשי.
ל”שבע” נמסר, שבאירוע שנערך במקיף עומר, השתתפו כ-200 נערות מ”הבתים החמים” של “יחדיו” מכל רחבי הדרום, יחד עם תלמידות משכבות ט’ – י’ במקיף.
המסיבה נועדה ליצור חיבור בלתי אמצעי בין תלמידות מקיף עומר לנערות “הבתים החמים”, במטרה לעודד את כל הנערות להעז, לחלום, להגיע הכי רחוק שאפשר, ולקדם העצמה נשית. האירוע התקיים בתמיכת ארגונים דרומיים רבים, שתרמו להצלחתו, ביניהם “זר מעדנים”, “כיל” ו”קפריס”.
במהלך המסיבה הצבעונית, נהנו הבנות מאוכל מצוין, דיג’יי שהקפיץ את הנערות והופעה של הרקדניות המוכשרות של דן אודיז, שגם העבירו סדנת ריקוד מעצימה לנוכחות. האירוע, שנערך בתמיכת מנכ”ל המועצה דודו זבידה, והנהלת המקיף, יצר חיבור מיוחד בין הנערות, שבעקבותיו הוחלט להמשיך את שיתוף הפעולה המרגש, והמפגש הבא כבר מתוכנן.
אל”מ (מיל’) יאיר באר (מנכ”ל “יחדיו”): “כמיטב המסורת, אנו מציינים את חג הפורים בכלל מסגרות העמותה, ואני שמח על כך שבכל פרויקט ציינו את החג בדרך ייחודית ומהנה. המפגש בין נערות ‘הבתים החמים’ ותלמידות מקיף עומר היה חשוב ומוצלח, ואנחנו מקווים להמשיך ליצור מפגשים משמעותיים כאלה בעתיד. זוהי ההזדמנות לומר תודה לכל האנשים הטובים מכל רחבי הארץ שתרמו לנו משלוחי מנות, ותרמו להצלחת החג, חג שמח”!